Kui võrrelda aga korterit  majaga, siis pole jälle erilist vahet, sest koerad ei jookse ju mööda maja ringi, vaid viibivad enamasti samas toas, kus on nende omanik. Üksi kodus olles koer magab - ja enamus inimesi, ükskõik, kas nad elavad majas või korteris, sulgeb selleks ajaks koera nagunii ühte tuppa, et ta seda tegevust näiteks külalistetoa voodis ei harrastaks. Lisaks väidavad koertepsühholoogid ühest suust, et piiratud territoorium on koerale üksioleku ajal parem, sest tekitab temas turvatunnet. Kuna minu koerad on mõlemad üsna  tugeva valveinstinktiga, olen sellega kokku puutunud eelmises korteris, kus alguses toauksed öösiti lahti olid - kui mina magasin, tundis koer, et peab nüüd territooriumit valvama ja tegi vähemalt korra tunnis patrullringi. Mis tähendab, et tegelikult oli ta kogu aeg ärevil, ta tegi tööd. Siis, kui ma parajasti koertega ei tegele nad ka magavad - nad ei jookse praegu hullunult mööda korterit ringi, vaid magavad voodi ees ja ootavad põnevamaid tegemisi. Oleks neil majas parem magada kui korteris?